Document ID: 32014R1092

REGOLAMENT TAL-KUMMISSJONI (UE) Nru 1092/2014
tas-16 ta' Ottubru 2014
li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill fir-rigward tal-użu ta' dolċifikanti f'ċerti pejsts tal-frott jew tal-ħaxix
(Test b'rilevanza għaż-ŻEE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 10(3) tiegħu,
Billi:
(1)
L-Anness II tar-Regolament (KE) Nru 1333/2008 jistabbilixxi lista tal-Unjoni tal-addittivi tal-ikel approvati għall-użu fl-ikel u l-kundizzjonijiet tal-użu tagħhom.
(2)
Il-lista tal-Unjoni tal-addittivi tal-ikel tista' tiġi aġġornata skont il-proċedura komuni li hemm referenza għaliha fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill (2) jew fuq inizjattiva tal-Kummissjoni jew wara li ssir applikazzjoni.
(3)
Fl-24 ta' April 2014 ġiet ippreżentata talba għall-awtorizzazzjoni tal-użu ta' dolċifikanti fil-prodotti kollha li jidħlu fis-sottokategorija 04.2.5.3 tal-ikel: “pejsts tal-frott jew tal-ħaxix oħra simili” tal-Anness II tar-Regolament (KE) Nru 1333/2008. Din is-sottokategorija tinkludi l-pejsts tal-frott jew tal-ħaxix simili għall-ġamm, għall-ġeli (ġelatini) u għall-marmellati kif iddefinit mid-Direttiva tal-Kunsill 2001/113/KE (3). Sussegwentement l-applikazzjoni saret disponibbli għall-Istati Membri skont l-Artikolu 4 tar-Regolament (KE) Nru 1331/2008.
(4)
Id-Direttiva tal-Kunsill 2001/113/KE tiddeskrivi u tiddefinixxi l-ġamm, il-ġelatini u l-marmellati. Il-pejsts tal-frott jew tal-ħaxix, simili għall-ġamm, il-ġeli u l-marmellati, li jaqgħu fis-sottokategorija tal-ikel 04.2.5.3, jista' jkun fihom ingredjenti oħrajn apparti dawk elenkati fl-Anness II tad-Direttiva 2001/113/KE (eż. vitamini, minerali u taħwir).
(5)
L-Anness II tar-Regolament (KE) Nru 1333/2008 jawtorizza l-użu ta' dolċifikanti Aspartam (E 951), Neotam (E 961) u Melħ tal-aspartam-aċesulfam (E 962) fil-ġamm, fil-ġeli u fil-marmellati b'valuri enerġetiċi mnaqqsa, kif ukoll f'pejsts tal-frott oħra simili bħal pejsts għal fuq il-ħobż abbażi ta' frott imnixxef b'valuri enerġetiċi mnaqqsa jew mingħajr zokkor miżjud.
(6)
Estensjoni tal-użu ta' dawk id-dolċifikanti għall-pejsts tal-frott jew tal-ħaxix simili l-oħra kollha b'valuri enerġetiċi mnaqqsa se tippermetti l-użu tagħhom b'mod simili bħal ma jintużaw fil-ġamm, fil-ġeli u fil-marmellati b'valuri enerġetiċi mnaqqsa.
(7)
Peress li l-pejsts tal-frott jew tal-ħaxix jintużaw bħala alternattiva għall-ġamm, għall-ġeli u għall-marmellati, l-użu ta' dolċifikanti f'dawn il-pejsts mhux se jwassal għal żieda ta' esponiment tal-konsumatur u għalhekk dan mhuwiex ta' tħassib għas-sikurezza.
(8)
Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità Ewropea dwar is-Sigurtà fl-Ikel biex taġġorna l-lista tal-Unjoni ta' addittivi tal-ikel stipulata fl-Anness II tar-Regolament (KE) Nru 1333/2008, ħlief meta l-aġġornament inkwistjoni ma jkunx mistenni jħalli effett fuq is-saħħa tal-bniedem. Peress li l-estensjoni tal-użu tal-Aspartam (E 951), in-Neotam (E 961) u l-Melħ ta' aspartam-aċesulfam (E 962) għall-pejsts tal-frott simili l-oħra kollha b'valuri enerġetiċi mnaqqsa, tikkostitwixxi aġġornament ta' dik il-lista li mhuwiex mistenni li jħalli effett fuq is-saħħa tal-bniedem, ma hemmx bżonn tintalab l-opinjoni tal-Awtorità Ewropea dwar is-Sigurtà fl-Ikel.
(9)
Għalhekk, l-Anness II tar-Regolament (KE) Nru 1333/2008 għandu jiġi emendat kif xieraq.
(10)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 1333/2008 huwa emendat skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta' Ottubru 2014.

Labels: 0
3
17